“ป๊อปปูล่าโหวต” พปชร.-พท. พุ่งอีก 5 แสน “กกต.” ย้ำยังไม่มีแจกใบเหลือง-ส้ม-แดง-ดำ!
“ป๊อปปูล่าโหวต” พปชร.-พท. พุ่งอีก 5 แสน “กกต.” ย้ำยังไม่มีแจกใบเหลือง-ส้ม-แดง-ดำ!
28 มี.ค. 2562

ผู้สื่อข่าวรายงานว่า วันนี้(28 มี.ค.62) เมื่อเวลา 15.00 น. นายกฤช  เอื้อวงศ์ รองเลขาธิการคณะกรรมการการเลือกตั้ง(กกต.) พร้อมด้วย ร.ต.อ.มนูญวิเชียรนิตย์ ผู้อำนวยการสำนักสนับสนุนงานสืบสวน กกต.แถลงผลคะแนน ส.ส.แบบแบ่งเขตเลือกตั้งอย่างเป็นทางการ 100%  ทั้ง 350  เขต โดยมีจำนวนผู้สมัคร 11,181 คน ถูกตัดสิทธิแล้ว 506 คน คงเหลือ 10,609 คน ซึ่ง กกต.จะลงคะแนนของทุกคนบนเว็บไซต์ พร้อมประกาศผลการรวมคะแนนของพรรคการเมืองอย่างเป็นทางการ 81 พรรคคะแนนรวมทั้งหมด 35,532,647 คะแนน
ปรากฏว่าพรรคที่ได้รับคะแนนเสียงมากที่สุดคือ
อันดับ 1 พรรคพลังประชารัฐ 8,433,137 คะแนน
อันดับ 2  พรรคเพื่อไทย 7,920,630 คะแนน
อันดับ 3  พรรคอนาคตใหม่ 6,265,950 คะแนน
อันดับ 4  พรรคประชาธิปัตย์ 3,947,726 คะแนน
อันดับ 5  พรรคภูมิใจไทย 3,732,883 คะแนน
อันดับ 6 พรรคเสรีรวมไทย 826,530 คะแนน
อันดับ 7 พรรคชาติไทยพัฒนา 782,031 คะแนน
อันดับ 8 พรรคเศรษฐกิจใหม่ 485,664 คะแนน
อันดับ 9 พรรคประชาชาติ 485,436 คะแนน
อันดับ 10 พรรคเพื่อชาติ 419,393 คะแนน
อันดับ 11 พรรครวมพลังชาติไทย 416,324 คะแนน
อันดับ 12 พรรคชาติพัฒนา 252,044 คะแนน
อันดับ 13 พรรคพลังท้องถิ่นไทย 213,129 คะแนน
อันดับ 14 พรรครักษ์ผืนป่าประเทศไทย 136,597 คะแนน
อันดับ 15 พรรคพลังปวงชนไทย 81,733 คะแนน
ส่วนรายชื่อผู้มีสิทธิ์จำนวน 51,239,638 คน  มีผู้มาใช้สิทธิ์ 38,268,375 คน คิดเป็น 74.69% ขณะที่จำนวนบัตรเลือกตั้ง 38,268,366  ใบ  คิดเป็นบัตรดี 35,532,645 ใบ  หรือ 92.85%  บัตรเสีย 2,130,327 ใบ  หรือ 5.57% จำนวนบัตรที่งดออกเสียง  หรือ โหวตโน  605,392 ใบ  หรือ 1.58%
สำหรับกรณีเรื่องร้องเรียนขณะนี้  กกต.รับเรื่องร้องเรียนมาจำนวน 186 เรื่อง เป็นเรื่องที่มีหลักฐานปรากฏ 40 เรื่อง และคำร้องอีก 70 กว่าเรื่อง  ซึ่งยังอยู่ระหว่างการดำเนินการตรวจสอบ แต่ยืนยัน กกต.ยังไม่ได้มีการกำหนดให้ใบเหลือง ใบส้ม  ใบแดง หรือใบดำ กับส.ส. จำนวนเท่าใด ตามที่มีการเผยแพร่ข้อมูลในโลกโซเชียลมีเดียแต่อย่างใด    เรื่องร้องเรียนทั้งหมดยังอยู่ในขั้นตอนของกระบวนการในการสืบสวนสอบ  โดยคณะกรรมการที่  สำนักงาน กกต.ตั้งขึ้นมา  และพิจารณา หากพบว่ามีข้อมูล   ก็ต้องให้เวลาผู้ถูกกล่าวหาได้ชี้แจง  หลังจากนั้นจะส่งสำนวนให้คณะกรรมการ การเลือกตั้งพิจารณา   ซึ่งในกรณีที่มีการเผยแพร่ข้อมูลเท็จนั้น ทาง กกต. จะดำเนินการเอาผิดกับผู้ที่ให้ข่าวเท็จนี้ด้วย
อย่างไรก็ตาม  รองเลขาธิการ  กกต.  ยังยืนยันด้วยว่า  กกต.ทำงานอย่างถูกต้อง ตามขั้นตอนกระบวนการของกฎหมาย และประชาชนที่อยากจะทราบคะแนนในแต่ละหน่วย สามารถไปตรวจสอบได้ที่สำนักงานเลือกตั้งของแต่ละจังหวัด